CELEX: 32020R2008
Language: el
Date: 2020-12-08 00:00:00
Title: Κανονισμός (ΕΕ) 2020/2008 της Επιτροπής της 8ης Δεκεμβρίου 2020 για την τροποποίηση των κανονισμών (ΕΕ) αριθ. 702/2014, (ΕΕ) αριθ. 717/2014 και (ΕΕ) αριθ. 1388/2014 όσον αφορά την περίοδο εφαρμογής τους και άλλες σχετικές προσαρμογές (Κείμενο που παρουσιάζει ενδιαφέρον για τον ΕΟΧ)

9.12.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 414/15
               
            
         ΚΑΝΟΝΙΣΜΟΣ (ΕΕ) 2020/2008 ΤΗΣ ΕΠΙΤΡΟΠΗΣ
         της 8ης Δεκεμβρίου 2020
         για την τροποποίηση των κανονισμών (ΕΕ) αριθ. 702/2014, (ΕΕ) αριθ. 717/2014 και (ΕΕ) αριθ. 1388/2014 όσον αφορά την περίοδο εφαρμογής τους και άλλες σχετικές προσαρμογές
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 108 παράγραφος 4,
         Έχοντας υπόψη τον κανονισμό (ΕΕ) 2015/1588 του Συμβουλίου, της 13ης Ιουλίου 2015, για την εφαρμογή των άρθρων 107 και 108 της Συνθήκης για τη λειτουργία της Ευρωπαϊκής Ένωσης σε ορισμένες κατηγορίες οριζόντιων κρατικών ενισχύσεων (1), και ιδίως το άρθρο 1 παράγραφος 1 και το άρθρο 2 παράγραφος 1,
         Αφού ζήτησε τη γνώμη της συμβουλευτικής επιτροπής για τις κρατικές ενισχύσεις,
         Εκτιμώντας τα ακόλουθα:
         
                     (1)
                  
                  
                     Ο κανονισμός (ΕΕ) αριθ. 702/2014 της Επιτροπής (2) εφαρμόζεται έως τις 31 Δεκεμβρίου 2020.
                  
               
                     (2)
                  
                  
                     Στις 8 Σεπτεμβρίου 2018 η Επιτροπή άρχισε την επανεξέταση του κανονισμού (ΕΕ) αριθ. 702/2014, με σκοπό την αντικατάστασή του με νέο κανονισμό για την περίοδο 2021-2027. Ωστόσο, η ανάπτυξη της κοινής γεωργικής πολιτικής (ΚΓΠ) θα πρέπει να ληφθεί υπόψη κατά την κατάρτιση του εν λόγω νέου κανονισμού. Ιδιαίτερη σημασία έχει η πρόταση κανονισμού του Ευρωπαϊκού Κοινοβουλίου και του Συμβουλίου σχετικά με τη θέσπιση κανόνων για τη στήριξη των στρατηγικών σχεδίων που πρέπει να καταρτίζονται από τα κράτη μέλη στο πλαίσιο της ΚΓΠ (3), η οποία προβλέπει την εφαρμογή από τα κράτη μέλη των στρατηγικών σχεδίων της ΚΓΠ από 1ης Ιανουαρίου 2021.
                  
               
                     (3)
                  
                  
                     Ωστόσο, η νομοθετική διαδικασία σχετικά με τη μεταρρύθμιση της ΚΓΠ βρίσκεται ακόμη σε εξέλιξη, το δε νομικό πλαίσιο, συμπεριλαμβανομένων των συνακόλουθων κατ’ εξουσιοδότηση και εκτελεστικών πράξεων, δεν θα εγκριθεί πριν παρέλθει κάποιο χρονικό διάστημα.
                  
               
                     (4)
                  
                  
                     Για να εξασφαλιστεί, αφενός, ότι τα κράτη μέλη μπορούν να συνεχίσουν να τυγχάνουν απαλλαγής για τα οικεία καθεστώτα κρατικών ενισχύσεων σύμφωνα με τον κανονισμό (ΕΕ) αριθ. 702/2014 και για να καταστεί, αφετέρου, δυνατή η περάτωση της επανεξέτασης του εν λόγω κανονισμού μετά την έγκριση της μεταρρύθμισης της ΚΓΠ, είναι σκόπιμο να παραταθεί η περίοδος εφαρμογής του κανονισμού (ΕΕ) αριθ. 702/2014 έως τις 31 Δεκεμβρίου 2022.
                  
               
                     (5)
                  
                  
                     Οι κανονισμοί της Επιτροπής (ΕΕ) αριθ. 717/2014 (4) και (ΕΕ) αριθ. 1388/2014 (5) ισχύουν επίσης έως τις 31 Δεκεμβρίου 2020.
                  
               
                     (6)
                  
                  
                     Στις 29 Απριλίου 2019 και στις 2 Μαΐου 2019 η Επιτροπή άρχισε την επανεξέταση των κανονισμών (ΕΕ) αριθ. 717/2014 και (ΕΕ) αριθ. 1388/2014, αντιστοίχως, με σκοπό την αντικατάστασή τους με νέους κανονισμούς για την περίοδο 2021-2027. Θα πρέπει να διατηρηθεί η συνοχή και η συνέπεια των εν λόγω κανονισμών με άλλους κανόνες που αφορούν την αξιολόγηση των κρατικών ενισχύσεων στον τομέα της αλιείας και της υδατοκαλλιέργειας, ιδίως με τον κανονισμό για το Ευρωπαϊκό Ταμείο Θάλασσας και Αλιείας (ΕΤΘΑ) (6). Ιδιαίτερη σημασία έχει η πρόταση κανονισμού του Ευρωπαϊκού Κοινοβουλίου και του Συμβουλίου σχετικά με το ΕΤΘΑ, η οποία προβλέπει τη σύσταση του ΕΤΘΑ από την 1η Ιανουαρίου 2021 (7). Ωστόσο, η νομοθετική διαδικασία σχετικά με τη μεταρρύθμιση του ΕΤΘΑ βρίσκεται ακόμη σε εξέλιξη. Προκειμένου, αφενός, να εξασφαλιστεί ότι τα κράτη μέλη μπορούν να συνεχίσουν να χορηγούν μικρά ποσά ενισχύσεων σύμφωνα με τον κανονισμό (ΕΕ) αριθ. 717/2014 και να τυγχάνουν απαλλαγής για τα οικεία καθεστώτα κρατικών ενισχύσεων σύμφωνα με τον κανονισμό (ΕΕ) αριθ. 1388/2014, και, αφετέρου, να καταστεί δυνατή η περάτωση της επανεξέτασης των εν λόγω κανονισμών μετά την έγκριση της μεταρρύθμισης του ΕΤΘΑ, κρίνεται σκόπιμο να παραταθεί η περίοδος εφαρμογής των κανονισμών (ΕΕ) αριθ. 717/2014 και (ΕΕ) αριθ. 1338/2014 έως τις 31 Δεκεμβρίου 2022.
                  
               
                     (7)
                  
                  
                     Λαμβανομένης υπόψη της παράτασης των περιόδων εφαρμογής των κανονισμών (ΕΕ) αριθ. 702/2014 και (ΕΕ) αριθ. 1388/2014, ορισμένα κράτη μέλη ενδέχεται να θελήσουν να παρατείνουν την ισχύ μέτρων για τα οποία έχουν παρασχεθεί συνοπτικές πληροφορίες σύμφωνα με τους εν λόγω κανονισμούς. Για να μειωθεί ο διοικητικός φόρτος, οι συνοπτικές πληροφορίες σχετικά με την παράταση των εν λόγω μέτρων, συμπεριλαμβανομένης πιθανής αύξησης του προϋπολογισμού, θα πρέπει να θεωρείται ότι έχουν κοινοποιηθεί στην Επιτροπή και δημοσιευτεί, υπό την προϋπόθεση ότι δεν έχει επέλθει καμία ουσιαστική τροποποίηση στα εν λόγω μέτρα.
                  
               
                     (8)
                  
                  
                     Οι κανονισμοί (ΕΕ) αριθ. 702/2014 και (ΕΕ) αριθ. 1388/2014 θα πρέπει επίσης να προσαρμοστούν ώστε να ληφθούν υπόψη οι οικονομικές και δημοσιονομικές επιπτώσεις της πανδημίας COVID-19 στις επιχειρήσεις και να διασφαλιστεί η συνοχή με τη γενική πολιτική αντίδραση που εγκρίθηκε από την Επιτροπή, ιδίως κατά την περίοδο 2020-2021. Ειδικότερα, οι επιχειρήσεις που δεν ήταν προβληματικές στις 31 Δεκεμβρίου 2019 αλλά κατέστησαν προβληματικές κατά την περίοδο από την 1η Ιανουαρίου 2020 έως τις 30 Ιουνίου 2021 θα πρέπει να παραμείνουν επιλέξιμες για ενίσχυση βάσει των εν λόγω κανονισμών.
                  
               
                     (9)
                  
                  
                     Το άρθρο 1 και τα άρθρα 13 έως 43 του κανονισμού (ΕΕ) αριθ. 1388/2014 περιλαμβάνουν παραπομπές στον κανονισμό (ΕΕ) αριθ. 508/2014 για το ΕΤΘΑ, προκειμένου να οριστούν οι μη επιλέξιμες πράξεις, καθώς και οι προϋποθέσεις για τη χορήγηση ενίσχυσης βάσει των εν λόγω διατάξεων. Προκειμένου να κατοχυρωθεί ασφάλεια δικαίου κατά τη διάρκεια της περιόδου παράτασης του κανονισμού (ΕΕ) αριθ. 1388/2014, οι εν λόγω παραπομπές θα πρέπει να νοούνται ως παραπομπές στον κανονισμό (ΕΕ) αριθ. 508/2014 στην έκδοση που ίσχυε στις 31 Δεκεμβρίου 2020, ανεξάρτητα από ενδεχόμενη κατάργηση του εν λόγω κανονισμού.
                  
               
                     (10)
                  
                  
                     Επομένως, οι κανονισμοί (ΕΕ) αριθ. 702/2014, (ΕΕ) αριθ. 717/2014 και (ΕΕ) αριθ. 1388/2014 θα πρέπει να τροποποιηθούν αναλόγως.
                  
               
                     (11)
                  
                  
                     Προκειμένου να διασφαλιστεί η συνέχεια των υφιστάμενων ενισχύσεων βάσει των κανονισμών (ΕΕ) αριθ. 702/2014, (ΕΕ) αριθ. 717/2014 και (ΕΕ) αριθ. 1388/2014 και να δοθεί στις επιχειρήσεις που κατέστησαν προβληματικές κατά ή μετά την 1η Ιανουαρίου 2020 εξαιτίας της πανδημίας COVID-19 η δυνατότητα να είναι επιλέξιμες για ενίσχυση από την 1η Ιανουαρίου 2020, ο παρών κανονισμός θα πρέπει να αρχίσει να ισχύει το συντομότερο δυνατόν μετά τη δημοσίευσή του στην Επίσημη Εφημερίδα
                        της Ευρωπαϊκής Ένωσης,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Τροποποιήσεις του κανονισμού (ΕΕ) αριθ. 702/2014
            Ο κανονισμός (ΕΕ) αριθ. 702/2014 τροποποιείται ως εξής:
            
                        1)
                     
                     
                        Στο άρθρο 1 παράγραφος 6, προστίθεται το ακόλουθο στοιχείο γ):
                        
                                    «γ)
                                 
                                 
                                    ενισχύσεις σε επιχειρήσεις που δεν ήταν προβληματικές στις 31 Δεκεμβρίου 2019 αλλά κατέστησαν προβληματικές κατά την περίοδο από την 1η Ιανουαρίου 2020 έως τις 30 Ιουνίου 2021.»·
                                 
                              
                  
                        2)
                     
                     
                        στο άρθρο 9 προστίθεται η ακόλουθη παράγραφος 8:
                        
                           «8.   Κατά παρέκκλιση από τις παραγράφους 1, 2 και 6, όταν ένα κράτος μέλος επιθυμεί να παρατείνει μέτρα για τα οποία υποβλήθηκαν στην Επιτροπή συνοπτικές πληροφορίες, θεωρείται ότι οι συνοπτικές πληροφορίες σχετικά με την παράταση των εν λόγω μέτρων έχουν κοινοποιηθεί στην Επιτροπή και δημοσιευτεί, υπό την προϋπόθεση ότι δεν έχει επέλθει καμία ουσιαστική τροποποίηση, πλην της αύξησης του προϋπολογισμού, στα εν λόγω μέτρα.»·
                        
                     
                  
                        3)
                     
                     
                        στο άρθρο 52 το δεύτερο εδάφιο αντικαθίσταται από το ακόλουθο κείμενο:
                        «Εφαρμόζεται έως τις 31 Δεκεμβρίου 2022.».
                     
                  
         
            Άρθρο 2
            Τροποποιήσεις του κανονισμού (ΕΕ) αριθ. 717/2014
            Στο άρθρο 8 του κανονισμού (ΕΕ) αριθ. 717/2014, το δεύτερο εδάφιο αντικαθίσταται από το ακόλουθο κείμενο:
            
               «Εφαρμόζεται έως τις 31 Δεκεμβρίου 2022.».
            
         
         
            Άρθρο 3
            Τροποποιήσεις του κανονισμού (ΕΕ) αριθ. 1388/2014
            Ο κανονισμός (ΕΕ) αριθ. 1388/2014 τροποποιείται ως εξής:
            
                        1)
                     
                     
                        Στο άρθρο 1 παράγραφος 3, το στοιχείο δ) αντικαθίσταται από το ακόλουθο κείμενο:
                        
                                    «δ)
                                 
                                 
                                    ενισχύσεις που χορηγούνται σε προβληματικές επιχειρήσεις, με εξαίρεση τις ενισχύσεις για την επανόρθωση ζημιών που προκαλούνται από θεομηνίες και τις ενισχύσεις προς επιχειρήσεις που δεν ήταν προβληματικές στις 31 Δεκεμβρίου 2019 αλλά κατέστησαν προβληματικές κατά την περίοδο από την 1η Ιανουαρίου 2020 έως τις 30 Ιουνίου 2021·»
                                 
                              
                  
                        2)
                     
                     
                        παρεμβάλλεται το ακόλουθο άρθρο 11α:
                        
                           «Άρθρο 11α
                           Παρέκκλιση από τις απαιτήσεις ενημέρωσης και δημοσίευσης
                           Κατά παρέκκλιση από το άρθρο 9 παράγραφος 5 και το άρθρο 11 στοιχείο α), όταν ένα κράτος μέλος επιθυμεί να παρατείνει μέτρα για τα οποία υποβλήθηκαν στην Επιτροπή συνοπτικές πληροφορίες, θεωρείται ότι οι συνοπτικές πληροφορίες σχετικά με την παράταση των εν λόγω μέτρων έχουν κοινοποιηθεί στην Επιτροπή και δημοσιευτεί, υπό την προϋπόθεση ότι δεν έχει επέλθει καμία ουσιαστική τροποποίηση, πλην της αύξησης του προϋπολογισμού, στα εν λόγω μέτρα.»·
                        
                     
                  
                        3)
                     
                     
                        στο άρθρο 47 το δεύτερο εδάφιο αντικαθίσταται από το ακόλουθο κείμενο:
                        «Εφαρμόζεται έως τις 31 Δεκεμβρίου 2022.».
                     
                  
         
            Άρθρο 4
            Εφαρμογή στον κανονισμό (ΕΕ) αριθ. 1388/2014 των παραπομπών στον κανονισμό (ΕΕ) αριθ. 508/2014
            Οι παραπομπές στις διατάξεις του κανονισμού (ΕΕ) αριθ. 508/2014 στο άρθρο 1 και στα άρθρα 13 έως 43 του κανονισμού (ΕΕ) αριθ. 1388/2014 νοούνται ως παραπομπές στην έκδοση των εν λόγω διατάξεων που ίσχυε στις 31 Δεκεμβρίου 2020, ανεξάρτητα από ενδεχόμενη κατάργηση του εν λόγω κανονισμού.
         
         
            Άρθρο 5
            Έναρξη ισχύος
            Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 8 Δεκεμβρίου 2020.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 248 της 24.9.2015, σ. 1.
         
            (2)  Κανονισμός (ΕΕ) αριθ. 702/2014 της Επιτροπής, της 25ης Ιουνίου 2014, για την κήρυξη ορισμένων κατηγοριών ενισχύσεων στους τομείς της γεωργίας και δασοκομίας και σε αγροτικές περιοχές συμβιβάσιμων με την εσωτερική αγορά κατ’ εφαρμογή των άρθρων 107 και 108 της Συνθήκης για τη λειτουργία της Ευρωπαϊκής Ένωσης (ΕΕ L 193 της 1.7.2014, σ. 1).
         
            (3)  Πρόταση κανονισμού του Ευρωπαϊκού Κοινοβουλίου και του Συμβουλίου σχετικά με τη θέσπιση κανόνων για τη στήριξη των στρατηγικών σχεδίων που πρέπει να καταρτίζονται από τα κράτη μέλη στο πλαίσιο της κοινής γεωργικής πολιτικής (στρατηγικά σχέδια της ΚΓΠ) και να χρηματοδοτούνται από το Ευρωπαϊκό Γεωργικό Ταμείο Εγγυήσεων (ΕΓΤΕ) και το Ευρωπαϊκό Γεωργικό Ταμείο Αγροτικής Ανάπτυξης (ΕΓΤΑΑ), και την κατάργηση του κανονισμού (ΕΕ) αριθ. 1305/2013 του Ευρωπαϊκού Κοινοβουλίου και του Συμβουλίου και του κανονισμού (ΕΕ) αριθ. 1307/2013 του Ευρωπαϊκού Κοινοβουλίου και του Συμβουλίου [COM(2018)392 final].
         
            (4)  Κανονισμός (ΕΕ) αριθ. 717/2014 της Επιτροπής, της 27ης Ιουνίου 2014, σχετικά με την εφαρμογή των άρθρων 107 και 108 της Συνθήκης για τη λειτουργία της Ευρωπαϊκής Ένωσης στις ενισχύσεις ήσσονος σημασίας στους τομείς της αλιείας και της υδατοκαλλιέργειας (ΕΕ L 190 της 28.6.2014, σ. 45).
         
            (5)  Κανονισμός (ΕΕ) αριθ. 1388/2014 της Επιτροπής, της 16ης Δεκεμβρίου 2014, για την κήρυξη ορισμένων κατηγοριών ενισχύσεων σε επιχειρήσεις που δραστηριοποιούνται στην παραγωγή, τη μεταποίηση και την εμπορία προϊόντων αλιείας και υδατοκαλλιέργειας συμβατών με την εσωτερική αγορά κατ’ εφαρμογή των άρθρων 107 και 108 της Συνθήκης για τη λειτουργία της Ευρωπαϊκής Ένωσης (ΕΕ L 369 της 24.12.2014, σ. 37).
         
            (6)  Κανονισμός (ΕΕ) αριθ. 508/2014 του Ευρωπαϊκού Κοινοβουλίου και του Συμβουλίου, της 15ης Μαΐου 2014, για το Ευρωπαϊκό Ταμείο Θάλασσας και Αλιείας και για την κατάργηση των κανονισμών του Συμβουλίου (ΕΚ) αριθ. 2328/2003, (ΕΚ) αριθ. 861/2006, (ΕΚ) αριθ. 1198/2006 και (ΕΚ) αριθ. 791/2007 και του κανονισμού (ΕΕ) αριθ. 1255/2011 του Ευρωπαϊκού Κοινοβουλίου και του Συμβουλίου (ΕΕ L 149 της 20.5.2014, σ. 1).
         
            (7)  Πρόταση κανονισμού του Ευρωπαϊκού Κοινοβουλίου και του Συμβουλίου σχετικά με το Ευρωπαϊκό Ταμείο Θάλασσας και Αλιείας και την κατάργηση του κανονισμού (ΕΕ) αριθ. 508/2014 του Ευρωπαϊκού Κοινοβουλίου και του Συμβουλίου (COM/2018/390 final).